হৃদরোগ বিশেষজ্ঞরা যেসব তথ্য জানাতে চান - DEHO\nহৃদরোগ বিশেষজ্ঞরা যেসব তথ্য জানাতে চান\nDate1 year and5months ago Views 245By Deho Online\nহৃদরোগে অকাল মৃত্যুর সংখ্যা বেড়ে চলেছে। হার্টের স্বাস্থ্য সম্পর্কিত এমন কিছু গুরুত্বপূর্ণ বিষয় রয়েছে যেগুলো আপনার জানা প্রয়োজন বলে মনে করেন হৃদরোগ বিশেষজ্ঞরা। চলুন তাহলে জেনে নেওয়া যাক, হার্টের স্বাস্থ্য সংক্রান্ত কোন বিষয়গুলো আপনার জানা উচিত বলে মনে করেন বিশেষজ্ঞরা।\nঅতিরিক্ত ওজনের ব্যাপারে আপনি উদ্বিগ নাও হতে পারেন: যখন লোকের বেশি করে ওজন বাড়ে, তখন তা প্রতীয়মান সমস্যা। কিন্তু যখন ওজন পরিমিত পরিমাণে বাড়ে, তখন এ সমস্যা অনুধাবন করা দুরূহ, কারণ আমরা সামান্য ওজন বৃদ্ধি নিয়ে উদ্বিগ্ন হই না। এরকম কাউকে ওজন কমাতে বলা কঠিন। অন্টারিওর হ্যামিল্টনে অবস্থিত ম্যাকমাস্টার ইউনিভার্সিটির ডিভিশন অব কার্ডিওলজির পরিচালক স্টুয়ার্ট কলোনি।\nকম ওজনের লোকেরা চিনি গ্রহণ ও রক্ত শর্করার মাত্রার ব্যাপারে সতর্ক থাকেন না: আপনার চিনি গ্রহণ এবং রক্ত শর্করার মাত্রার প্রতি মনোযোগ দেওয়া উচিত, এমনকি আপনার অতিরিক্ত ওজন না থাকলেও। ইমপেয়ার্ড গ্লুকোজ টলারেন্স (স্বাভাবিক রক্ত শর্করা মাত্রার চেয়ে বেশি কিন্তু ডায়াবেটিস হওয়ার মতো যথেষ্ট নয়) ডায়বেটিসের ঝুঁকি বৃদ্ধি করে, যা হৃদরোগের ঝুঁকিও বৃদ্ধি করে। প্রাকৃতিক ভাবে রোগা লোকেরা এ বিষয়ে মনোযোগ দেওয়ার প্রয়োজন অনুভব করেন না, যেহেতু তারা রোগা তাই চিনি ও রক্ত শর্করার মাত্রায় মনোযোগী হওয়ার প্রয়োজন নেই ভেবে ভুল করেন।\nঅনলাইনভিত্তিক স্বাস্থ্য ও সুস্থতা বিষয়ক কোম্পানি ইফ উই অয়্যার ফ্যামিলির প্রতিষ্ঠাতা এবং হৃদরোগ বিশেষজ্ঞ মোনালি ওয়াই. ডেসাই।\nহৃদরোগের ক্ষেত্রে চিনি: চিনি হচ্ছে আসল ভিলেন, চর্বি নয়। যখন আপনি পরিশোধিত চিনি খান, আপনার মধ্যে ইনসুলিন প্রতিক্রিয়া তৈরি হয় যা রক্তনালীর স্তরের জন্য বিপজ্জনক। অধিকাংশই কোলেস্টেরলের ওপর মনোযোগ দেন, আমি জানি না যে, চিকিৎসকরা ইনসুলিন এবং এ১সি লেভেল (ডায়াবেটিস ঝুঁকির পরিমাপ যা হৃদ স্বাস্থ্যের সঙ্গে ঘনিষ্ঠভাবে সম্পর্কযুক্ত) চেক করে কিনা।\nহৃদ স্বাস্থ্য বিষয়ক বইয়ের লেখক এবং হৃদরোগ বিশেষজ্ঞ স্টিফেন সিনেত্রা।\nঅধিকাংশ সাপ্লিমেন্ট হৃদ স্বাস্থ্যের জন্য কোনো কাজই করে না: চিকিৎসকরা আপনাকে হৃদ স্বাস্থ্যের জন্য যেসব সাপ্লিমেন্ট খেতে পরামর্শ দেয় তার অধিকাংশই কাজ করে না। প্রাথমিক প্রতিরোধের জন্য যদি আপনি সপ্তাহে দুই থেকে তিন বার মাছ না খান তাহলে মাছের তেল সম্ভবত ভালো আইডিয়া। আমি ভিটামিন ডি এর পরামর্শ দিই, কারণ যুক্তরাষ্ট্রের ৮০ শতাংশ প্রাপ্তবয়স্কের ভিটামিন ডি ঘাটতি আছে। আমি এ দুটো গ্রহণ করি।\nটেক্সাসের প্ল্যানোতে অবস্থিত দ্য লিগ্যাসি হার্ট সেন্টারের হৃদরোগ বিশেষজ্ঞ এবং বেস্ট প্র্যাকটিসেস ফর এ হেলদি হার্টের লেখক সারাহ স্যামান।\nআপনার অথবা আপনার সঙ্গীর ভালোমতো ঘুম হয় না: কার্ডিয়াক ইভেন্ট যেমন- হার্ট অ্যাটাক, হার্ট অ্যারেস্ট ও স্ট্রোকের একটি বড় কারণ হচ্ছে, স্লিপ অ্যাপনিয়া। যদি আপনি ধারণা করেন যে আপনার স্লিপ অ্যাপনিয়া আছে (নাক ডাকা এবং ঘুম থেকে জাগার পর ক্লান্তি হচ্ছে স্লিপ অ্যাপনিয়ার বড় উপসর্গ), তাহলে আপনার চিকিৎসককে এ সম্পর্কে জানানো উচিত। যদি আপনার সঙ্গী আপনার নাক ডাকায় বিরক্ত হয়, তাহলে তা গুরুত্বপূর্ণ একটি লক্ষণ।\nআপনার নাটকীয় প্রেগন্যান্সি আছে: প্রিক্ল্যাম্পসিয়া হচ্ছে প্রাথমিক হৃদরোগের জন্য গোপন রিস্ক ফ্যাক্টর। এর দ্বারা বোঝা যায় যে, রক্তনালীর কোনো সমস্যা রয়েছে। অল্প বয়সি নারীদের মধ্যে এটি বিকশিত হলে চিকিৎসককে জানানো গুরুত্বপূর্ণ। এসব রোগীদের মধ্যে মৃত্যুর এক নম্বর কারণ হচ্ছে হার্ট অ্যাটাক এবং তাদের রিস্ক ফ্যাক্টরের জন্য অ্যাগ্রেসিভ ম্যানেজমেন্ট প্রয়োজন।\nম্যাসাচুসেটস জেনারেল হসপিটালের উইমেন’স হার্ট প্রোগ্রামের সহ-পরিচালক ম্যালিসা জে. উড।\nরেড ওয়াইন সব রোগের সমাধান নয়: আমার রোগীরা আমাকে বলে, ‘আমি রেড ওয়াইন পান করতে শুরু করেছি।’ আমি জিজ্ঞেস কি, ‘কি কারণে?’ তারা মনে করে যে এটি হার্টের জন্য ভালো, কিন্তু আপনার এটি অতিরিক্ত পান না করার ব্যাপারে সতর্ক থাকা উচিত এবং এটি অন্যান্য স্বাস্থ্য সমস্যার ঝুঁকি বৃদ্ধি করে। ডার্ক চকলেটের ক্ষেত্রেও একই কথা প্রযোজ্য। লোকজন মনে করে যে এটি যতখুশি খাওয়া যাবে। এটি আপনার স্বাস্থ্যের জন্য ভালো- এটি রক্তচাপ হ্রাস করে এবং এতে অ্যান্টিঅক্সিড্যান্ট থাকে, কিন্তু এক আউন্সের বেশি ডার্ক চকলেট না খাওয়াই ভালো।\nআপনি কি ধূমপান করেন: যদি কারো ধূমপানের অভ্যাস থাকে, তাহলে তা ছেড়ে দেওয়া উচিত। ধূমপান করে এমন কারো সঙ্গে কথা বলতে আমি বিরক্তবোধ করি। ধূমপান ত্যাগ করতে দেরি করা উচিত নয়। এমনকি সত্তর বছর বয়সে ধূমপান ত্যাগ করলেও সারভাইভাল বৃদ্ধি পাবে। যদি রোগীরা তাদের স্বাস্থ্যের জন্য কোনো কিছু করতে চায়, তাহলে তাদেরকে ধূমপান ছেড়ে দিতে হবে।\nঅন্টারিওর হ্যামিল্টনে অবস্থিত ম্যাকমাস্টার ইউনিভার্সিটির ডিভিশন অব কার্ডিওলজির পরিচালক স্টুয়ার্ট কলোনি।\nমানসিক বিপর্যয় হৃদরোগের অন্যতম কারণ: হৃদরোগের একটি প্রধান কারণ হচ্ছে মানসিক টক্সিসিটি। বিষণ্নতা, হৃদয়ভাঙ্গা এবং অনিয়ন্ত্রিত ক্রোধ হচ্ছে প্রধান রিস্ক ফ্যাক্টর। একজন ভালো হৃদরোগ বিশেষজ্ঞ বুঝতে পারেন একজন রোগী এসব সমস্যার কারণে ভুগছেন। অনেক চিকিৎসক কোনো ব্যক্তির মানসিক বিপর্যয় কাটানোর তুলনায় ওষুধে বেশি বিশ্বাস করেন।\nস্ট্রেস প্রধান অনুঘটক হতে পারে: স্ট্রেস বা মানসিক চাপ আপনার রক্তচাপ ও কোলেস্টেরল বৃদ্ধি করতে পারে, যা হৃদরোগের ঝুঁকি বাড়াতে পারে, তাই এটি কিভাবে নিয়ন্ত্রণ করা যায় তা জানা গুরুত্বপূর্ণ। প্রতিদিন কর্মক্ষেত্র ও পারিবারিক জীবনের স্ট্রেস মোকাবেলা করতে আমি রোগীদের যোগব্যায়াম ও মেডিটেশনের পরামর্শ দিই।\nওষুধের খরচ কমায় জেনেরিক্স: বিগত কয়েক বছরে অনেক জেনেরিক্স বের হয়েছে এবং জেনেরিক্স হচ্ছে ওষুধের খরচ কমাতে ইচ্ছুক লোকদের জন্য একটি উপায়। কয়েকটি জেনেরিক্সের নাম হচ্ছে: কোলেস্টরলের জন্য লিপিটর, জোকোর ও প্রাভাকোল এবং রক্তচাপের জন্য ডিয়োভান ও কোজার।\nআপনার দাঁত পরীক্ষা করা উচিত: আপনার দাঁতে প্রচুর প্রদাহ হওয়ার মানে হলো আপনার পুরো শরীরে প্রদাহমূলক প্রতিক্রিয়া হচ্ছে। মাড়ির রোগে আক্রান্ত লোকদের হৃদরোগ বেশি হয়। আমি সবসময় আমার রোগীদের দাঁত চেক করি।\nআপনার পারিবারিক ইতিহাস নিয়ে উদ্বিগ্ন হবেন না: লোকজন এসে বলে, ‘আমার দাদী ৮০ বছর বয়সে হার্ট অ্যাটাকে মারা গেছেন, তাই হৃদরোগ আমার পরিবারে প্রবাহিত হচ্ছে।’ এটি সত্য নয়- প্রত্যেকে কোনো না কোনোভাবে মারা যায়। আমরা কার্ডিয়াক ইভেন্টের পারিবারিক ইতিহাস বিশ্লেষণ করেছি। এতে জানা যায় যে, লোকজন এটি নিয়ে যতটা উদ্বিগ্ন হয় এটি ততটা উদ্বিগ্ন হওয়ার মতো বিষয় নয়।\nআপনার সম্ভবত স্ট্রেস টেস্টের প্রয়োজন পড়বে না: লোকজন ৫০ বছর বয়সে স্ট্রেস টেস্ট শুরু করে এবং তারপর প্রতিবছর স্ট্রেস টেস্ট করে থাকে। কিন্তু স্ট্রেস টেস্ট মাত্র ৭০ শতাংশ (বা তার চেয়ে বেশি) ব্লকেজ থাকলে খুঁজে পায়। আপনার বুক ব্যথা বা শ্বাসকষ্টের মতো কোনো উপসর্গ না থাকলে অথবা ইকেজি অস্বাভাবিক না হলে স্ট্রেস টেস্ট করার কোনো মেডিক্যাল কারণ নেই।\nআপনার সম্ভবত স্টেন্ট প্রয়োজন হবে না: কোনো ব্লকেজ উপসর্গ সৃষ্টি না করলে অথবা রক্তপ্রবাহ না কমালে স্টেন্টের প্রয়োজন পড়বে না। বড় ব্লকেজ না থাকলে ওষুধ দিয়ে চিকিৎসা করাই ভালো। আপনি একবার স্টেন্ট করলে আপনার আরেকটি স্টেন্টের প্রয়োজন হবে এবং এ সমস্যা আরো বেড়ে যেতে পারে।\nম্যাসাচুসেটস জেনারেল হসপিটালের ওম্যান’স হার্ট প্রোগ্রামের সহ-পরিচালক ম্যালিসা জে. উড।\nপরিবারের কাউকে সঙ্গে নিয়ে চিকিৎসকের কাছে যান: চিকিৎসকের অ্যাটেনশন পাওয়ার সর্বোত্তম সময় হচ্ছে, শারীরিক পরীক্ষা শুরু করার পূর্বে অ্যাপয়েন্টমেন্টের প্রথম কয়েক মিনিট। চিকিৎসককে সেসব জানাবেন যা আপনার জন্য সমস্যার। আপনার পরিবারের কোনো সদস্য অথবা কোনো বন্ধুকে সঙ্গে নিয়ে যেতে পারেন, কারণ আপনি দুঃসংবাদে ভেঙ্গে পড়তে পারেন।\nহাইপারটেনশন আপনার হার্টের একটি প্রধান ঝুঁকি: স্বাস্থ্যসম্মত জীবনযাপন হাইপারটেনশন বা উচ্চ রক্তচাপ নিয়ন্ত্রণের উপায়। যখনই পারেন লবণের পরিমাণ কমান- স্যুপ এবং রেস্টুরেন্টের খাবারে প্রচুর পরিমাণে সোডিয়াম থাকে। স্লিপ কোয়ালিটি গুরুত্বপূর্ণ- কমপক্ষে ছয় ঘণ্টা নিরবচ্ছিন্ন ঘুম যান।\nইউনিভার্সিটি অব শিকাগোর স্কুল অব মেডিসিনের মেডিসিন বিভাগের অধ্যাপক জর্জ এল বাকরিস।\nহাইপারটেনশনের ঝুঁকি সম্পর্কে জানুন: হাইপারটেনশন কোনো উল্লেখযোগ্য উপসর্গ ব্যতীত কয়েক বছর থাকতে পারে। বার্ধক্যে হাইপারটেনশন অধিক কমন- এমনকি ৫৫ বছর বয়সে কোনো ব্যক্তির রক্তচাপ স্বাভাবিক থাকে, তার জীবনে পরবর্তীতে হাইপারটেনশন বিকশিত হওয়ার সম্ভাবনা ৯০%। আপনার পারিবারিক ইতিহাস চেক করুন। আপনার দাদা, দাদী, নানা, নানী, মা, বাবা, মামা, চাচা, ফুপা অথবা খালার উচ্চ রক্তচাপ থাকলে আপনার মধ্যে হাইপারটেনশন বিকশিত হওয়ার ঝুঁকি অধিক। আলস্য জীবনযাপন, অত্যধিক অ্যালকোহল এবং মানসিক চাপ আপনাকে হাইপারটেনশনের উচ্চ ঝুঁকিতে রাখে।\nঘরে রক্তচাপ কর্মক্ষেত্রে রক্তচাপের চেয়ে বেশি গুরুত্বপূর্ণ: আমি প্রচুর হোয়াইট-কোট হাইপারটেনশন (যেখানে কর্মক্ষেত্রে রক্তচাপ বেড়ে যায় কিন্তু ঘরে স্বাভাবিক থাকে) দেখি। যদি রোগীরা তাদের রক্তচাপের সংখ্যা নিয়ে বিস্মিত হয়, আমি রিটেস্ট করি অথবা তাদেরকে ঘরে এক সপ্তাহের রক্তচাপ রেকর্ড করতে বলি। যদি রক্তচাপ বেশি হয়, তাদেরকে তা কমাতে অনুপ্রেরণা দিই।\nসঠিক রক্তচাপ রিডিং নির্ণয় করুন: রক্তচাপ নির্ণয় করার পূর্বে পিঠকে সম্পূর্ণ সাপোর্ট দিয়ে পা-কে আনক্রস করে বসুন এবং পাঁচ মিনিটের জন্য বিশ্রাম নিন। তারপর জামার হাতা গুটিয়ে নিন এবং বাহুকে কোনো টেবিল বা আর্ম রেস্টে রাখুন। রুম সাইলেন্ট থাকা উচিত এবং আপনার কথা বলা, মিউজিক শোনা অথবা টিভি দেখা উচিত নয়।\nসত্য বলুন: আপনার কি লিঙ্গ উত্থান জনিত সমস্যা আছে? : ইরেক্টাইল ডিসফাংশন অথবা লিঙ্গ উত্থান জনিত সমস্যাও রক্তনালীর রোগের একটি মার্কার। বড় রক্তনালীতে কি হচ্ছে তার ব্যারোমিটার হচ্ছে ছোট রক্তনালী। আমার নিজের পিতা তার ঘাড়ে একটি ব্লকেজ পান যখন তিনি ইরেক্টাইল ডিসফাংশনের জন্য প্রেসক্রিপশন নিতে যান।\nহার্টের রোগ হচ্ছে ক্রমাবনতির রোগ: প্রতিরোধই সর্বোত্তম। আপনি সর্বোত্তম আকৃতি ও সুস্থ হার্ট নিয়ে জন্মগ্রহণ করেছেন। যদি আপনি এমন কিছু করেন যা আপনার হার্টে স্ট্রেস বা চাপ বা নেতিবাচক প্রভাব ফেলে, তাহলে প্রতিক্রিয়া স্বরূপ আপনার হার্টের আকৃতির সামান্য পরিবর্তন হতে পারে। যখন হার্টের আকৃতির পরিবর্তন ঘটে, তখন আপনার হার্টের কার্যক্ষমতা কমে যাবে, যার ফলে হার্টের ওপর স্ট্রেস আরো বেড়ে যাবে। এটি হার্টের আকৃতিকে আরো বেশি পরিবর্তন করবে। পরবর্তীতে হার্টের রোগীর অবস্থা অত্যধিক শোচনীয় হতে পারে।\nওপেন হার্ট সার্জারির পিএ ক্রিস্টোফার হানিফিন।\nআপনার বুক ধড়ফড় করে: হার্ট প্যালপিটেশন বা বুক ধড়ফড় কয়েক সেকেন্ড থেকে কয়েক মিনিট পর্যন্ত হতে পারে। হৃদরোগ বিশেষজ্ঞদের কাছে রোগীদের একটি সর্বাধিক কমন অভিযোগ হচ্ছে হার্ট প্যালপিটেশন। সাধারণত এটি ক্ষতিকারক নয় এবং হৃদ সমস্যার ইঙ্গিত দেয় না, কিন্তু কখনো কখনো অধিক মারাত্মক সমস্যার সঙ্গে সম্পর্কযুক্ত হতে পারে। হার্ট প্যালপিটেশনের কারণের তালিকা লম্বা। তারা সাধারণত অতিরিক্ত হৃদস্পন্দন রিপ্রেজেন্ট করে। কমন কারণের মধ্যে ক্যাফেইন, মানসিক চাপ এবং উদ্বেগ অন্তর্ভুক্ত। যদি কোনো ব্যক্তি এ নিয়ে উদ্বিগ্ন হন, তাহলে মূল্যায়নের জন্য চিকিৎসকের কাছে যাওয়া উচিত, কারণ আশ্বস্ততা প্রায়ক্ষেত্রে উপসর্গ উপশম করে। যদি উপসর্গ লেগে থাকে, পাঁচ মিনিটের বেশি স্থায়ী হয়, জ্ঞান হারানোর শঙ্কা জাগে অথবা হৃদরোগের ইতিহাস থাকে, তাহলে দেরি না করে অবিলম্বে চিকিৎসক দেখানো উচিত।\nফনিক্সে অবস্থিত ব্যানার ইউনিভার্সিটি মেডিক্যাল সেন্টারের কার্ডিওভাস্কুলার হেলথের কেন্দ্র পরিচালক উড হার্স্ট।\nকিছু কাজে দীর্ঘসূত্রিতা হৃদরোগের একটি লক্ষণ: কোনো দূরত্বে হেঁটে যাওয়া বা এক্সারসাইজ করতে কতক্ষণ লাগে তা ট্র্যাক করুন। বার্ধক্যগ্রস্ত লোকেরা মনে করে বয়সের কারণে তাদের কাজে বিলম্ব হচ্ছে, কিন্তু প্রকৃতপক্ষে অনির্ণীত হৃদরোগের কারণে আপনার দেরি হতে পারে। আমি আমার রোগীদের কাছ থেকে জানতে চাই এক মাইল হাঁটতে তাদের কতক্ষণ লাগে। বছরের পর বছর এটির অতিরিক্ত পরিবর্তন হওয়া (দীর্ঘসূত্রিতা বেড়ে যাওয়া) উচিত নয়। যদি হয় তাহলে তা হৃদরোগ বিকশিত হওয়ার একটি লক্ষণ হতে পারে।\n38 minutes ago By deho.tvViews 0


চামড়া খাতে আন্তর্জাতিক মানসম্পন্ন ব্যবস্থাপনা তৈরি করতে হবে | সাক্ষাৎকার | দেশ রূপান্তর\nশিল্প-অর্থনীতিবিদ ড. খন্দকার গোলাম মোয়াজ্জেম সেন্টার ফর পলিসি ডায়ালগ- সিপিডির গবেষণা পরিচালক হিসেবে দায়িত্ব পালন করেছেন। তিনি ঢাকা বিশ্ববিদ্যালয়ের অর্থনীতি বিভাগ থেকে স্নাতক ও স্নাতকোত্তর ডিগ্রি সম্পন্ন করে জাপানের কিয়োটো বিশ্ববিদ্যালয় থেকে পিএইচডি ডিগ্রি লাভ করেন। একই বিশ্ববিদ্যালয়ের সেন্টার ফর সাউথ ইস্ট এশিয়ান স্টাডিজের রিসার্চ ফেলো ছিলেন তিনি। সাম্প্রতিক কোরবানির পশুর চামড়ার দাম বিপর্যয়সহ চামড়া খাতের প্রাসঙ্গিক বিষয়গুলো নিয়ে দেশ রূপান্তরের সঙ্গে কথা বলেছেন তিনি। সাক্ষাৎকার নিয়েছেন দেশ রূপান্তরের সম্পাদকীয় বিভাগের অনিন্দ্য আরিফ\nদেশ রূপান্তর : গত ঈদের সময় কোরবানির পশুর চামড়ার ন্যায্যমূল্য না পেয়ে অনেক ব্যবসায়ী চামড়া মাটিতে পুঁতে ফেলেছিল কিংবা ফেলে দিয়েছিল। প্রতি বছর প্রায় এক কোটি কোরবানি হলেও এবার করোনা মহামারীর কারণে প্রায় ৩০ শতাংশ কম কোরবানি হয়েছে। অথচ কোরবানির পশুর চামড়ার দাম গতবারের চেয়ে এবার ২০ থেকে ২৯ শতাংশ কমিয়ে ধরা হয়েছে। ঈদের আগে বাণিজ্য মন্ত্রণালয় চামড়াশিল্পের উদ্যোক্তাদের সঙ্গে বৈঠক করে কোরবানির পশুর চামড়ার দাম নির্ধারণ করার পরও অনেক কম দামে মৌসুমি ব্যবসায়ীরা চামড়া বিক্রি করতে বাধ্য হয়েছেন। কেন একই ঘটনার পুনরাবৃত্তি ঘটছে?\nখন্দকার গোলাম মোয়াজ্জেম : বাংলাদেশে চামড়ার বাজারটি এতদিন পর্যন্ত উন্মুক্ত ছিল না। এখনো পর্যন্ত সেই অর্থে তা উন্মুক্ত নেই। দেশের ভেতরেই চামড়া সংগ্রহ এবং বিক্রয় নির্ধারিত ছিল। সেক্ষেত্রে সরকার নির্ধারিত মূল্যে এটি বিক্রির ব্যাপার নির্ধারিত ছিল। স্থানীয় বাজারভিত্তিক হওয়ায় এবং রপ্তানি উন্মুক্ত না হওয়ার কারণে ব্যবসায়ী, আড়তদার এবং ট্যানারি পর্যায়ে এক ধরনের কার্টালাইজেশনের অভিযোগ রয়েছে। এরাই মূলত সংঘবদ্ধভাবে চামড়া সংগ্রহ ও দাম নির্ধারণ করে থাকে। ব্যাপারটিকে ঠিক করার জন্যই মূল্য নির্ধারণের ক্ষেত্রে সরকারের সম্পৃক্ততার বিষয়টি আসে। কিন্তু দেখা গেছে, চামড়ার নির্ধারিত মূল্যের মাধ্যমে কখনোই প্রকৃত অর্থনৈতিক মূল্য পাওয়া যায় না। এটাকে কাঁচামাল বিবেচনা না করে অনেকটা ধর্মীয় দৃষ্টিভঙ্গির মাধ্যমে দানকৃত বিষয় হিসেবে দেখার একটা প্রবণতা প্রায়ই লক্ষ করা যায়। এটা যে শিল্পের একটা কাঁচামাল, এটাকে যে অর্থনৈতিকভাবে বিবেচনা করা দরকার এবং সেই হিসেবে বাজারে এটার লেনদেন করা প্রয়োজন, সেই ধরনের কাঠামো এখানে পুরোপুরি অনুপস্থিত। এর সুবিধাটি এখানকার ট্যানারি পর্যায়ে এবং কারখানা মালিক পর্যায়ে যারা রয়েছেন, তারা সবসময়েই নিয়ে এসেছেন। মূল্য নির্ধারণের ক্ষেত্রেও ট্যানারি বা ব্যবসায়ীদের কথা মাথায় রাখা হয় এবং তাদের নিয়ন্ত্রণেই এটা নির্ধারিত হয়। তাই তথ্য-উপাত্তের ওপর ভিত্তি করা, লেনদেনের বিষয়টি বিবেচনায় আনা এবং অন্য পক্ষগুলো যেমন- মৌসুমি ব্যবসায়ী, স্থানীয় পর্যায়ের সংগ্রাহক এবং মসজিদ-মাদ্রাসার সংশ্লিষ্ট ব্যক্তিবর্গের বিষয়গুলো এখানে উপেক্ষিত থাকে। সর্বোপরি, এটাকে কাঁচামাল হিসেবে বিবেচনা করে মূল্য নির্ধারণ করার সংস্কৃতি এখনো গড়ে ওঠেনি।\nএজন্য প্রতি বছরই কোরবানির ঈদের সময় চামড়ার মূল্য নির্ধারণের বিষয়ে অনিয়ম দেখা যায়। তবে সাম্প্রতিক সময়ে এ অনিয়ম বৃদ্ধি পেয়েছে। এর একটা বড় কারণ হলো বৈশ্বিক বাজারে আমাদের চামড়ার চাহিদা কমে যাওয়া এবং বিশ্বব্যাপীও চামড়ার চাহিদা কম হওয়া। এখন বাজারে আর্টিফিসিয়াল লেদার এসেছে, সিনথেটিক লেদার এসেছে। এগুলোর সঙ্গে ন্যাচারাল লেদারকে প্রতিযোগিতা করতে হচ্ছে। সুতরাং ন্যাচারাল লেদারকে এখন প্রতিদ্বন্দ্বিতার সম্মুখীন হতে হচ্ছে। আর আমাদের চামড়ার একটি বড় বাজার চীন। দেশটি আমাদের প্রসেসড লেদার সংগ্রহ করে থাকে। সেখানেও চামড়ার চাহিদা কমে গিয়েছে। এর একটা অন্যতম কারণ হলো কভিড-১৯ এর আগে চীন-যুক্তরাষ্ট্র বাণিজ্য দ্বন্দ্ব তীব্র হওয়ায় চীনা পণ্যের ওপর ২৫ শতাংশ শুল্ক আরোপ করা হয়েছিল। এর ফলে চীনের চামড়া জাতীয় পণ্য রপ্তানি ক্ষতিগ্রস্ত হয়েছে। আবার করোনার কারণে ধনী দেশগুলোর মানুষের আয় কমে যাওয়ায় তারা এ জাতীয় পণ্যের পেছনে কম ব্যয় করছে। সেজন্য চামড়ার চাহিদা কমে গিয়েছে।\nএ বছরের জুন মাসের তথ্য অনুযায়ী, চামড়া জাতীয় পণ্যের রপ্তানিতে ২৬ শতাংশ নেতিবাচক প্রবৃদ্ধি হয়েছে এবং জুলাই মাসেও ১৪ শতাংশ নেতিবাচক প্রবৃদ্ধি হয়েছে। গত বছরের চামড়ার একটি বড় উদ্বৃত্ত এখনো রয়ে গেছে। তাই অনুমান করা গিয়েছিল, এ বছর চামড়ার চাহিদার একটি বড় ঘাটতি হবে। এজন্য সেন্টার ফর পলিসি ডায়ালগ বা সিপিডি থেকে আমরা সরকারকে এ বিষয়ে নজর দিতে বলেছিলাম। সরকার অবশ্য আগ্রহ বৃদ্ধির জন্য মূল্য কম নির্ধারণ করেছিল। কিন্তু ব্যবসায়ীদের আগ্রহ তেমন একটা দেখা যায়নি। তারপরেও বলা যেতে পারে চামড়ার চাহিদার ঘাটতি যতটুকু হয়েছিল, তার থেকে চামড়ার সংগ্রহ বেশি হয়েছে। এখন এক্ষেত্রে সরকারের কাঁচা চামড়া এবং ওয়েস্ট ব্লু রপ্তানির সিদ্ধান্ত কাজে আসতে পারে। কিন্তু চামড়ার মূল্য এবং লেনদেনের ক্ষেত্রে যে বিষয়টি দুঃখজনক বলে আমরা মনে করি, সেটা হলো আন্তর্জাতিক মানের পণ্যের সাপ্লাই চেইনের বাজারে লেনদেন এরকম হওয়ার কোনো সুযোগ নেই। এরকম সাপ্লাই চেইনের লেনদেনের বাজারে কোনো আন্তর্জাতিক ব্র্যান্ড বায়াররা কাজ করতে চাইবে না। এটা এরকম একটা বাজার যেখানে বাকি রাখা হয়, আগের বছরের টাকা পরিশোধ করা হয় না, নির্ধারিত মূল্য থেকে অনেক কম দামে বিক্রি করা হয়, লেনদেনের কোনো ডকুমেন্টস রাখা হয় না, সেটার আন্তর্জাতিক মানসম্পন্ন হওয়ার কোনো সুযোগ নেই।\nআমরা যদি চামড়া খাতকে আন্তর্জাতিক মানের করতে চাই, তাহলে এর সমস্ত কাঠামোর মধ্যে আন্তর্জাতিক মানসম্পন্ন ব্যবস্থা তৈরি করতে হবে। শিল্প কাঁচামাল হিসেবে চামড়ার সংগ্রহ ও লেনদেন, ব্যবস্থাপনা এবং প্রক্রিয়াজাতকরণ- সবই একটি কাঠামোর মধ্যে আনা দরকার। আমরা সেই কাঠামো তৈরি না করে উল্টো পথেই হাঁটছি বলেই চামড়াকে কেন্দ্র করে ঘটনাগুলোর পুনরাবৃত্তি ঘটছে।\nদেশ রূপান্তর : করোনা-পরবর্তী সময়ে বৈশ্বিক চামড়াবাজার নতুন মোড় নিতে যাচ্ছে। সুযোগের সেই সন্ধিক্ষণে দাঁড়িয়ে বাংলাদেশও। চীনের বাজার এই খারাপ সময়েও চালু ছিল। দুনিয়ার ট্যানারি শিল্প যখন উৎপাদন প্রায় বন্ধ রেখেছে, তখন ইউরোপের কেমিক্যাল কোম্পানিগুলোকে বাঁচিয়ে রেখেছে চীন। ইতালি-ভারত ইত্যাদি দেশের চামড়াশিল্প সংকটে। তখন বিশ্ববাজারে আমাদের চামড়া পণ্যের বিরাট সুযোগ উপস্থিত হয়েছে করোনা এবং আনুষঙ্গিক আরও কিছু কারণে। বিষয়টিকে কীভাবে দেখছেন?\nখন্দকার গোলাম মোয়াজ্জেম : চামড়া খাতকে সম্ভাবনাময় বলার প্রবণতা সেই আশির দশক থেকেই শুরু হয়েছে। তখন তৈরি পোশাক খাতের পাশাপাশি চামড়াকেও সম্ভাবনাময় হিসেবে প্রতিপন্ন করা হতো। কিন্তু এ খাতটি সম্ভাবনাময়ের কাতার থেকে বাস্তবে এক বিলিয়ন ডলারের শিল্পে পরিণত হতে পারেনি। অথচ ব্যবসায়ীরা দুই বছর আগে ঘোষণা করেছিল যে, তারা ২০২১ সালের মধ্যে একে পাঁচ বিলিয়ন ডলারের শিল্পে পরিণত করবে। কিন্তু সেই লক্ষ্য তিমিরেই রয়ে গেছে। তাই আমি এ খাতকে সম্ভাবনাময় খাত হিসেবে দেখার চাইতে এটাকে আন্তর্জাতিক মানসম্পন্ন কাঠামো হিসেবে গড়ে তোলার বিষয়ে অগ্রাধিকার দিতে চাই। কাঁচা চামড়ার সংগ্রহ থেকে শুরু করে প্রক্রিয়াজাতকরণ, ট্যানারি পরিচালন ও পণ্য উৎপাদনের পরিবেশগত মানদণ্ড নিশ্চিত করা এবং রিটেইলারদের আমন্ত্রণ জানানোর মতো সক্ষমতা যদি তৈরি করা না যায়, তাহলে এ খাত সম্ভাবনার বৃত্তেই সীমাবদ্ধ থেকে যাবে। আর এগুলো না করতে পারলে আমাদের কাঁচা চামড়া বিদেশে চলে যাবে বা তারা প্রক্রিয়াজাতকরণ করার পর সেটা সেখানে নিয়ে উচ্চ মূল্যের পণ্য রপ্তানি করে বড় ধরনের প্রবৃদ্ধি লাভ করবে। তাই আমাদের এখন লক্ষ্য হওয়া উচিত চামড়ার হিস্যাকে এর আন্তর্জাতিক বাজার অংশীদারিত্বের ১ শতাংশে উত্তরণ। বর্তমানে বৈশ্বিক বাজার প্রায় ২৫০ বিলিয়ন ডলারের। এর ১ শতাংশে যদি আমরা উত্তরণ ঘটাতে পারি, তাহলে আমরা প্রায় আড়াই বিলিয়ন ডলারের বাজার তৈরি করতে পারব। বর্তমানে অবশ্য এটা ০.৩ শতাংশে রয়েছে।\nদেশ রূপান্তর : অভিযোগ রয়েছে, আন্তর্জাতিক মানসম্পন্ন বর্জ্য ব্যবস্থাপনা নিশ্চিত করা হয়নি বলে বিশ্ববাজারে আমাদের চামড়াজাত পণ্যের ক্রেতারা মুখ ফিরিয়ে নিচ্ছে। আমরা বৈশ্বিক সংস্থা লেদার ওয়ার্কিং গ্রুপের মানসনদ অর্জন করতে পারিনি। কোনো দেশের এই সনদ না থাকলে চামড়াজাত পণ্যের আন্তর্জাতিক ক্রেতারা সেই দেশ থেকে পণ্য আমদানি করতে উৎসাহ দেখায় না। আমাদের চামড়াজাত পণ্যের রপ্তানি কমে যাওয়ার প্রধান কারণ সেটাই।\nখন্দকার গোলাম মোয়াজ্জেম : আমাদের চামড়ার ব্যবসার সঙ্গে যারা জড়িত, তারা একই সঙ্গে রপ্তানিও করতে চান আবার দেশীয় বাজারও ধরে রাখতে চান। কিন্তু এ রপ্তানির জন্য আন্তর্জাতিক যে পরিবেশগত মানদণ্ড রয়েছে, সেটা দেশীয় বাজারে করার ক্ষেত্রে তাদের আগ্রহ কম। এ কারণে এখানকার অধিকাংশ উদ্যোক্তা এবং ট্যানারির মালিক যারা রয়েছেন, তারা দেশীয় বাজারকে প্রাধান্য দিতে চান এবং পরিবেশগত মানদণ্ড উন্নত করার বিষয়টিকে প্রাধান্য দিতে চান না। কেননা, এটা অনেক ব্যয়বহুল এবং এটা করলে তাদের মুনাফা কমে আসবে। এজন্য তারা কমপ্লায়েন্স বা পরিবেশবান্ধব শিল্প হিসেবে এটাকে গড়ে তোলা বা সাভার শিল্পনগরীর উত্তরণ ঘটানোর ব্যাপারে তৎপরতা দেখাতে চান না। তাই তারা দেশীয় বাজারমুখী রয়েছেন, কেননা সেখানে সরকার পরিবেশগত মানদণ্ড তৈরি করার জন্য চাপ দিচ্ছে না। আমরা মনে করি, দেশীয় বা আন্তর্জাতিক বাজারের জন্য সরকারকে পরিবেশগত মানদণ্ড মেনে চলার জন্য বাধ্যবাধকতা তৈরি করা উচিত।\nমনে রাখা দরকার, চামড়া খাতের লেবার স্ট্যান্ডার্ডের জন্য যে আন্তর্জাতিক পরিবেশগত মানদণ্ড রয়েছে, সেটি নিশ্চিত না করলে কোনো ব্র্যান্ড বায়ার চামড়াজাত পণ্যের জন্য বাংলাদেশে আসবে না। সেজন্য আন্তর্জাতিক ব্র্যান্ড বায়াররা যে কমপ্লায়েন্স স্ট্যান্ডার্ড ডিমান্ড করে, যেটা লেদার ওয়ার্কিং গ্রুপ মেনে চলে এবং অন্যান্য দেশ কমপ্লাই করে, সেটা অর্জনের জন্য সাভার শিল্পনগরীকে সেভাবে প্রস্তুত করতে হবে। কিন্তু আমরা দেখতে পাই ব্যবসায়ীরা খরচের ভয়ে বা বেশি মুনাফার জন্য এড়িয়ে যায়। এটাকে এড়িয়ে যাওয়ার কোনো সুযোগ নেই। দুর্ভাগ্যজনক হলেও সত্য যে, এখানে ব্র্যান্ড বায়াররা পণ্য উৎপাদন করে, তবে তারা শর্ত দেয় যে সেটা আমদানি করা চামড়া হতে হবে। এ কারণে আমাদের প্রচুর দেশীয় চামড়া উদ্বৃত্ত থাকলেও বিপুল পরিমাণ চামড়া আমদানি করতে হয়। তাই ব্র্যান্ড বায়াররা যে ধরনের কমপ্লায়েন্স স্ট্যান্ডার্ড চায়, লেদার ওয়ার্কিং গ্রুপ যেটা মেইনটেইন করে, সেটা অর্জন না করতে পারলে ব্র্যান্ড বায়াররা এখানে আসতে চাইবে না। আর তারা যদি না আসে, তাহলে আমরা চামড়াশিল্পকে কখনোই কাঙ্ক্ষিত পাঁচ বিলিয়ন ডলারের শিল্পে পরিণত করতে পারব না।


Published: 2020-08-15 09:29:01 BdST\nযার হাত ধরে ঘটেছিল বাঙালির শৃঙ্খলমুক্তি, সেই জাতির পিতা বঙ্গবন্ধু শেখ মুজিবুর রহমানকে নির্মমভাবে হত্যার বিচারের অর্গল ভাঙতে লেগেছিল ২১ বছর পর।\nবঙ্গবন্ধুরই কন্যা শেখ হাসিনা রাষ্ট্রীয় ক্ষমতায় আসার পর শুরু হয়েছিল হত্যাকাণ্ডের বিচার। এরপর ১৪ বছর ধরে বিচারের নানা ধাপ পেরিয়ে কার্যকর করা হয় পাঁচ আসামির মৃত্যুদণ্ড।\nখুলল মামলার পথ\nবাংলাদেশের স্বাধীনতার চার বছরের মধ্যে ১৯৭৫ সালের ১৫ অগাস্ট ধানমণ্ডির ৩২ নম্বর সড়কের ৬৭৭ নম্বরের বাড়িতে একদল বিপথগামী সেনার বুলেটে প্রাণ দিতে বঙ্গবন্ধুকে। ঘাতকদের হাত থেকে রক্ষা পাননি বঙ্গবন্ধুর সহধর্মিনী শেখ ফজিলাতুন্নেসা মুজিব, ছেলে শেখ কামাল, শেখ জামাল, শিশুপুত্র শেখ রাসেল, দুই পুত্রবধূ সুলতানা কামাল, রোজি কামাল, বঙ্গবন্ধুর ভাই শেখ নাসের, পুলিশের স্পেশাল ব্রাঞ্চের সাব ইন্সপেক্টর ছিদ্দিকুর রহমান, পেট্রোল ডিউটির সৈনিক সামছুল হক ও রাষ্ট্রপতির মিলিটারি সেক্রেটারি কর্নেল জামিলের।\nদেশের বাইরে থাকায় সেদিন প্রাণে বেঁচে যান জাতির পিতার দুই মেয়ে শেখ হাসিনা ও শেখ রেহানা।\nবঙ্গবন্ধু হত্যাকাণ্ডের পর প্রেসিডেন্ট হওয়া খন্দকার মোশতাক আহমেদ খুনিদের রক্ষায় ওই বছরের ২৬ সেপ্টেম্বর ইনডেমনিটি অর্ডিন্যান্স জারি করেন, ১৯৭৯ সালে যাকে আইনে পরিণত করেন জিয়ারউর রহমান।\nহত্যাকাণ্ডের ২১ বছর পর ১৯৯৬ সালের আওয়ামী লীগ ক্ষমতায় এলে ‘ইনডেমনিটি অ্যাক্ট’ বাতিল করে হত্যাকাণ্ডটির বিচারের পথ সুগম করে।\nওই বছরের ২ অক্টোবর বঙ্গবন্ধুর ধানমণ্ডির সেই বাড়ির রিসেপনিস্ট কাম রেসিডেন্ট পিএ আ ফ ম মহিতুল ইসলাম (মৃত্যু: ২৫ অগাস্ট, ২০১৬) ঢাকার ধানমণ্ডি থানায় হত্যা মামলা (১০(১০)৯৬) দায়ের করেন ।\nতিন মাসের বেশি সময় ধরে তদন্তের সিআইডির সে সময়কার সহকারী পুলিশ সুপার আব্দুল কাহহার আকন্দ ১৯৯৭ সালের ১৫ জানুয়ারি ১৯ জনকে অভিযুক্ত করে আদালতে অভিযোগপত্র দেন। তদন্তে বঙ্গবন্ধু হত্যায় সাবেক রাষ্ট্রপতি খন্দকার মোশতাক আহমেদসহ চারজনের বিরুদ্ধে প্রাথমিকভাবে অভিযোগ প্রমাণিত হলেও আগেই তারা মারা যাওয়ায় অভিযোগপত্রে তাদের নাম অন্তর্ভুক্ত করা হয়নি।\n১৫ অগাস্টের পর যুক্তরাজ্যে পালিয়ে যাওয়া খুনি ফারুক-রশিদ হত্যাকাণ্ডের কথা স্বীকার করে ১৯৭৬ সালে যে টেলিভিশন সাক্ষাৎকার দিয়েছিলেন, সাংবাদিক অ্যান্থনি মাসকারেনহাসের ধারণ করা সেই সাক্ষাৎকারের ভিডিওসহ ৪৬ ধরনের আলামত অভিযোগপত্রের সঙ্গে আদালতে জমা দেওয়া হয়। সাক্ষী করা হয় ৭৪ জনকে।\nদীর্ঘ বিচারপ্রক্রিয়ার পর রায়\nমামলার বিচারের ২০২ কার্যদিবসে মোট ৬১ জনের সাক্ষ্য নেয় আদালত। মামলাটির প্রধান স্পেশাল পাবলিক প্রসিকিউটরের দায়িত্বে ছিলেন বর্তমান আইনমন্ত্রী আনিসুল হকের বাবা মো. সিরাজুল হক। তাকে সাহায্য করেন সৈয়দ রেজাউর রহমান, আনিসুল হক, মোশারফ হোসেন কাজল। আসামিপক্ষে ছিলেন খান সাইফুর রহমান, আব্দুর রেজ্জাক খান, টিএম আকবর প্রমুখ।\nবিচারের সব প্রক্রিয়া শেষে ১৯৯৮ সালের ৮ নভেম্বর তৎকালীন ঢাকা জেলা ও দায়রা জজ কাজী গোলাম রসুল (মৃত্যু: ১১ ডিসেম্বর, ২০১৪) বঙ্গবন্ধু হত্যা মামলার রায় ঘোষণা করেন। ১৭১ পৃষ্ঠার রায়ে বিচারক ১৮ আসামির মধ্যে ১৫ জনের মৃত্যুদণ্ডাদেশ দেন। বাকিদের খালাসের রায় দেন তিনি।\nনিম্ন আদালতের রায়ের বিরুদ্ধে আসামিদের আপিলে ২০০০ সালের ১৪ ডিসেম্বর হাই কোর্টের একটি দ্বৈত বেঞ্চ বিভক্ত রায় দেয়। বিচারপতি এম রুহুল আমিন পাঁচ আসামিকে খালাস দিয়ে ১০ জনের মৃত্যুদণ্ডের রায় বহাল রাখেন। অপরদিকে বিচারপতি এবিএম খায়রুল হক ১৫ আসামির মৃত্যুদণ্ডই বহাল রাখেন।\nবিভক্ত রায় হওয়ায় নিয়মানুযায়ী মামলাটি তৃতীয় বেঞ্চে পাঠান তৎকালীন প্রধান বিচারপতি। তৃতীয় বেঞ্চের রায়ে ১২ আসামির মৃত্যুদণ্ড বহাল থাকে।\nমৃত্যুদণ্ড বহাল থাকা ১২ আসামিরা- সাবেক মেজর বজলুল হুদা, লে. কর্নেল (বরখাস্ত) ফারুক রহমান, কর্নেল সুলতান শাহরিয়ার রশিদ খান, একেএম মহিউদ্দিন (ল্যান্সার), লে. কর্নেল মহিউদ্দিন আহমেদ (আর্টিলারি), লে. কর্নেল (বরখাস্ত) খন্দকার আব্দুর রশিদ, মেজর (বরখাস্ত) শরিফুল হক ডালিম, মেজর (অব.) নূর চৌধুরী, রিসালদার মোসলেহ উদ্দিন খান, লে. কর্নেল (অব.) রাশেদ চৌধুরী, ক্যাপ্টেন (অব.) আব্দুল মাজেদ ও লে. কর্নেল আজিজ পাশা (অব.)।\n২০০৭ সালের ২৩ সেপ্টেম্বর মৃত্যুদণ্ডপ্রাপ্ত পাঁচ আসামি হাই কোর্টের রায়ের বিরুদ্ধে সুপ্রিম কোর্টে আপিল করেন।\n২০০৯ সালের ১৯ নভেম্বর আপিল বিভাগের পাঁচ সদস্যের বেঞ্চ হাই কোর্টের রায় বহাল রেখে পাঁচ আসামির আপিল খারিজ করে দেয়।\nএরপর ২০১০ সালের ২৮ জানুয়ারি বজলুল হুদা, ফারুক রহমান, সুলতান শাহরিয়ার রশিদ খান, একেএম মহিউদ্দিন ও মহিউদ্দিন আহমেদের মৃত্যুদণ্ড কার্যকর করা হয়। বজলুল হুদাকে থাইল্যান্ড ও মহিউদ্দিন আহমেদকে যুক্তরাষ্ট্র থেকে ফিরিয়ে এনে দণ্ড কার্যকর করা হয়।\nবাকি আসামিরা বিভিন্ন দেশে পালিয়ে আছেন। এদের মধ্যে আজিজ পাশা ২০০২ সালে জিম্বাবুয়েতে মারা গেছেন বলে বিভিন্ন সময় গণমাধ্যমে খবর এলেও হত্যা মামলার নথিতে তার মৃত্যুর কোনো তথ্য-উপাত্ত না থাকায় তাকে পলাতক দেখানো হয়।\nসবশেষ ফাঁসি কার্যকর করা হয়েছে ক্যাপ্টেন (অব.) আব্দুল মাজেদের।\nদুই দশকেরও বেশি সময় ভারতে পালিয়ে থাকার পর এ বছরের ৭ এপ্রিল দেশে ফেরা মাজেদ ঢাকার গাবতলী থেকে গ্রেপ্তার হন। কেরানীগঞ্জের ঢাকা কেন্দ্রীয় কারাগারে গত ১২ এপ্রিল তার মৃত্যুদণ্ড কার্যকর করা হয়।


করোনা! তুমি কে, কি তোমার পরিচয়?\nPublished : Saturday, 11 April, 2020 at 1:57 PM, Update: 14.04.2020 7:17:22 PM\n‘করোনা’ কে তুমি, কি তোমার পরিচয়? তুমি কি মহাকালের মহা আতংক, মহা সংশয়।\nতোমার প্রচন্ড মহিমায় অগণিত যুগ-যুগান্তরের অসংখ্য মানুষের অবদানে গড়া ডিজিটাল ভুবন আজ নিস্তব্ধ-নিষ্প্রাণ।\nবিশ্বের প্রতিটি দেশের, প্রতিটি জনপদের প্রতিটি ঘর, প্রতিটি মানুষ আজ বিচ্ছিন্ন কারাগার।\nঅচ্ছুৎ হয়েছে স্বামীর নিকট প্রিয়তমা স্ত্রীর লাশ, স্নেহময়ী মায়ের নিকট তার একমাত্র মুমূর্ষু সন্তান।\nবন্ধ হয়েছে বিশ্বের প্রতিটি জনপদ, শহর-বন্দর, শপিংমল, বিপনীবিতানের লেনদেন, হাসি কোলাহল।\nহয়েছে বন্ধ বিশ্বের সকল দেশের কল্যাণ ও নিরাপত্তা সংস্থা জাতিসংঘের আন্তর্জাতিক সকল সভা ও অনুষ্ঠান।\nবন্ধ হয়েছে বাংগালী জাতির প্রিয় বর্ষবরণ ও মুজিববর্ষের সকল অনুষ্ঠান।\nবন্ধ হয়েছে চুরি-ডাকাতি, লুটতরাজ, ক্যাসিনো, জুয়া, মদ, ইয়াবাসহ নারী নির্যাতন ও রংগিন বারবনিতাদের আসর।\n‘করোনা’র প্রচন্ড মহিমায় থেমে গেছে বিশ্বের ত্রাস অস্ত্র বাজার। জি-৭, জি-২০ দেশ, হতদরিদ্র দেশ হয়েছে একাকার।\nতোমার আবির্ভাবে যুক্তরাষ্ট্রের প্রেসিডেন্টের পাগলামী ও মোদীজীর হিন্দু রাষ্ট্র গঠনের স্বপ্ন গেছে থেমে। চীন-রাশিয়া-ফ্রান্সের কৌশল ও অপকৌশল আপাততঃ রয়েছে বেকার।\n‘করোনা’-তুমি শত বছরের হতদরিদ্রের নির্বাক আর্তনাদের প্রতিশোধ।\n‘করোনা’ তুমি সাম্যের প্রতীক, বিশ্বের লাঞ্ছিত ও বঞ্চিত মানুষের আশার আলো: তাদের জীবন ও মরন সবই সমান।\n‘করোনা’-তোমার নিকট প্রশ্নঃ লক্ষ বছরের অগণিত মনীষীর জ্ঞান -বিজ্ঞান ... এরিস্টটল, সক্রেটিস, প্লেটো, গ্যালিলিও, নিউটন, আইনস্টাইন, হকিন্সের ব্ল্যাকহোল তত্ত্ব। জৈব-রসায়ন, চিকিৎসাবিজ্ঞান, অংগ সংযোজন, জিনতত্ত্ব, ভ্রুনতত্ত্ব, টেস্টটিউব ও ক্লোনে মানবসন্তান সৃষ্টির অবদান : সবই বৃথা, সবই অসাড়?\n‘রহস্যময়ী করোনা’ তোমার আবির্ভাবে বিশ্বের মুসলমানদের প্রান- পবিত্র কাবায় তাওয়াফ, আরাফাতের ময়দানে হজ্জ্ব, মহানবীর রওজা জিয়ারত, মসজিদে নব্বীসহ সকল মসজিদ, মন্দির -গির্জা- সকল উপাসনালয় হয়েছে বন্ধ।\nইসলামী চিন্তাবিদ ও মোল্লাসাহেবগণ বয়ান করছেন - এ হলো হাশরের দিন অথবা কেয়ামতের আলামত।\n‘করোনা’-তুমি কি কেবলই মানুষের প্রাণ-সংহারী অচেনা, অদৃশ্য অণুজীব - কোভিড-১৯ ভাইরাস? নাকি মহানবীর মেরাজের রাত্রে দৃশ্যমান সিদরাতুল মুনতাহায় আচ্ছাদিত অসীম করুণাময়ের এক বিশেষ সতর্ক দূত!\nআমরা জানি, অসীম করুণাময় পাঠিয়েছেন যুগে যুগে প্রতি সম্প্রদায়ের জন্যে নবী ও রাসূল। ধ্বংস করেছেন আদ সামুদ- লুত আঃ এর বিরোধিতাকারী সম্প্রদায়, ফেরাউন ও নুহ আঃ এর বিরোধিতাকারী সম্প্রদায়কে করেছেন পানিতে নিমজ্জিত।\nআমরা বিশ্বাস করি এখনো সূর্য পূর্বদিকে উঠে-পশ্চিমে অস্ত যায়। এখনো সত্যের জন্যে, মানবতার জন্যে মানুষ প্রাণ বিসর্জন দেয়। এখনো মানুষ অসীম করুণাময়ের করুনার উপর আস্থাবান।\nআমরা বিশ্ববাসী বিশ্বাস করি, গভীরভাবে আস্থা রাখি-‘করোনা’র আবির্ভাব আমাদের কর্মফল। অসীম করুণাময়ের পক্ষ থেকে মানুষের নিকট এক সতর্কবার্তা।\nঅসীম করুণাময় প্রভু, আমরা অতীব অসহায়- বিচ্ছিন্ন কারাগারে বন্দী। আমরা বিচ্ছেদ যন্ত্রনা সইতে অপারগ। অসীম করুণাময় আমাদের ক্ষমা করো, ক্ষমা করতে তুমি ভালবাসো।\n(বেঁচে আছি বলেই বিশ্ববাসীর সাথে সর্বতোভাবে বিনীতভাবে পরম করুণাময়ের নিকট ক্ষমা চাওয়ার সুযোগ পেলাম।)\nলেখক : শ্রম ও জনশক্তি মন্ত্রনালয়ের সাবেক মহাপরিচালক


করোনায় জর্জরিত দেশগুলোর মধ্যে সবচেয়ে কম টেস্ট বাংলাদেশে! - দৈনিক চট্টগ্রাম\nপ্রচ্ছদ আন্তর্জাতিক করোনায় জর্জরিত দেশগুলোর মধ্যে সবচেয়ে কম টেস্ট বাংলাদেশে!\nকরোনায় জর্জরিত দেশগুলোর মধ্যে সবচেয়ে কম টেস্ট বাংলাদেশে!\nবাংলাদেশে করোনা ভাইরাসে আক্রান্ত ব্যক্তিদের শনাক্ত করতে যে হারে টেস্ট করা হচ্ছে তাতে করোনায় সংক্রমিত ব্যক্তিদের প্রকৃত পরিসংখ্যান পাওয়া যাচ্ছে কি না তা নিয়ে সন্দেহ প্রকাশ করছেন অনেকেই। দেশে করোনায় আক্রান্তের হার এবং মৃত্যু আগের চেয়ে অনেক বেড়েছে। কিন্তু টেস্ট অন্যান্য দেশের তুলনায় অনেক কম হওয়ায় সংক্রমণের প্রকৃত চিত্র পাওয়া কঠিন হয়ে পড়েছে৷ সংক্রমণ আগের চেয়ে অনেক দ্রুত গতিতে বাড়ছে, এ নিয়ে দ্বিমত নেই কারোই। এক্ষেত্রে টেস্টের সংখ্যা বাড়ানো গেলে পরিস্থিতি সম্পর্কে আরো ভালো ধারণা পাওয়া যাবে বলে মনে করছেন বিশেষজ্ঞ মহল।\nএই রিপোর্ট লেখা পর্যন্ত (রাত ৮.৪৫ টা, ০৪ এপ্রিল) বিশ্বজুড়ে বিভিন্ন দেশে করোনা ভাইরাসের বিভিন্ন পরিসংখ্যানের জন্য নির্ভরযোগ্য ওয়েবসাইট ওয়ার্ল্ডওমিটারের মতে, মোট আক্রান্তের সংখ্যার (প্রায় সাড়ে ছয় লক্ষ) দিক থেকে বাংলাদেশ এখন বিশ্বে ৩৩ তম। এক্ষেত্রে প্রথম অবস্থানে রয়েছে যুক্তরাষ্ট্র (প্রায় তিন কোটি চৌদ্দ লক্ষ)।\nকিন্তু, পরিসংখ্যান বলছে- উক্ত ৩৩ দেশের মধ্যে গড়ে সবচেয়ে কম টেস্ট করানো হয়েছে বাংলাদেশে। প্রতি মিলিয়ন বা প্রতি দশ লক্ষ জনসংখ্যার বিপরীতে যা মাত্র ২৮,৮২৮টি। অথচ সমান জনসংখ্যার বিপরীতে যুক্তরাষ্ট্রে করা হয়েছে ১২,৩৩, ৪১২টি টেস্ট, যা বাংলাদেশের চেয়ে ৪৩ গুণ বেশি! প্রতিবেশী ভারতে করা হয়েছে ১,৭৮,৪৭৮টি টেস্ট যা বাংলাদেশের চেয়ে ৬ গুণেরও বেশি। এমনকি যুদ্ধবিধ্বস্ত দেশ ইরাকেও করা হয়েছে ২,০০,৪৩০টি টেস্ট যা বাংলাদেশের চেয়ে প্রায় ৭ গুণ বেশি।\nপাকিস্তানে করা হয়েছে ৪৬,৪২০ টি টেস্ট যা বাংলাদেশের দেড় গুণেরও অনেক বেশি। দক্ষিণ এশিয়ার আরেক দেশ নেপালে করা হয়েছে ৭,৭৩,৮৭টি টেস্ট যা বাংলাদেশের চেয়ে আড়াই গুণেরও বেশি। যুদ্ধবিধ্বস্ত আরেক দেশ ফিলিস্তিনেও করা হয়েছে ৩,০৪,৬৬৪টি টেস্ট যা বাংলাদেশের চেয়ে ১০ গুণেরও বেশি!\nসুতরাং, দেখা যাচ্ছে বাংলাদেশে যদি করোনার টেস্ট আরো অধিক হারে করা হতো তাহলে মোট সংক্রমণের তালিকায় বাংলাদেশ বিশ্বের বহু দেশকে পেছনে ফেলে (৩৩ তম থেকে) আরো অনেক সামনে চলে আসতো।\nপূর্ববর্তী নিবন্ধপ্রশাসনের নেই তদারকি, খালের ভেতর সারি সারি টয়লেট!\nপরবর্তী নিবন্ধচট্টগ্রামের আকবরশাহ’য় করোনায় মৃত্যু হয়নি কিশোরী সুমীর, হত্যা করেছেন চাচী


সুশান্ত মৃত্যু তদন্ত যত এগিয়েছে, সামনে এসেছে চাঞ্চল্যকর তথ্য – Indian Express Bangla\nSushant Singh Rajput Death Case Fact Check Controversy Speculations\nসুশান্ত মৃত্যু তদন্ত যত এগিয়েছে, সামনে এসেছে চাঞ্চল্যকর তথ্য\n১৪ জুন মুম্বইয়ে নিজের বাড়িতে প্রয়াত হন অভিনেতা সুশান্ত সিং রাজপুত। এখনও পর্যন্ত সুশান্তের মৃত্যুর ঘটনায় জল কীভাবে গড়িয়েছে, এক নজরে রইল তার খতিয়ান।\nEdited By: Debasmita Das\tKolkata Updated: July 1, 2020, 10:28:43 AM\nসুশান্ত সিং রাজপুতের অকাল প্রয়াণের প্রায় দু’সপ্তাহ পেরিয়ে গিয়েছে, কিন্তু তাঁর মৃত্যু নিয়ে জল্পনা কমার কোনও লক্ষণ নেই। এখনও পর্যন্ত সুশান্তের মৃত্যুর ঘটনায় জল কীভাবে গড়িয়েছে, এক নজরে রইল তার খতিয়ান।\nকী কী প্রশ্ন ও অভিযোগ উঠেছে-\n১. আত্মহত্যা নিয়ে মতপার্থক্য\nসুশান্ত সিং রাজপুত আত্মহত্যা করেছেন। পুলিশের পক্ষ থেকে এই তথ্য সামনে আসার পর থেকেই তা নিয়ে জলঘোলা শুরু হয়েছে। সুশান্তের কাকা, আরসি সিং সংবাদমাধ্যমকে বলেন, তাঁর মনে হয়, সুশান্তের মৃত্যুর পিছনে কোনও ষড়যন্ত্র রয়েছে।\nসোশাল মিডিয়ার আলোচনায় বলা হচ্ছে, যে মানুষ তার হাতে নিজের বডি ওয়েট সামলে নেয়, তার পক্ষে ঝুলে আত্মহত্যা করা সম্ভব নয়।\nপ্রথমদিকে সংবাদমাধ্যমে বহু রকমের তত্ত্ব শোনা যাচ্ছিল। কোথাও বলা হয়, সুশান্ত ঘটনাটি ঘটাবার জন্য পর্দা ব্যবহার করেছেন, কারও মতে কুর্তা বা বিছানার চাদর। পরে শোনা যায়, পুলিশ নাকি ঘটনাস্থল থেকে বাথরোব বেল্টের দুটি খন্ড উদ্ধার করেছে।\nএকটি হোয়াটসঅ্যাপ ফরওয়ার্ড থেকে জানা যায়, ঘটনার আগের দিন সুশান্ত নাকি বাড়িতে পার্টি করেন। বলা হয়েছে, সিসিটিভি নাকি কাজ করছিল না। তবে সুইসাইড নোট যে পাওয়া যায়নি, সেটাও একটা খটকার বিষয়।\nআরও পড়ুন, সুশান্ত-অঙ্কিতার সম্পর্ক নিয়ে একটা কথাও বলেননি মুম্বইয়ের চিকিৎসক\n২. বলিউডে কাজের চাপে জর্জরিত ছিলেন সুশান্ত\nসুশান্ত সিং রাজপুতের ফ্যান ও পরিচিতদের অনেকেই ভেতরের ও বাইরের লোকের তত্ত্বে বিশ্বাস করছেন। পেশাগত চাপ ও বুলিইং কি সুশান্তের আত্মহত্যার জন্য দায়ী?\nএকটি টুইট করে রাজনৈতিক নেতা সঞ্জয় নিরুপম দাবি করেন, সুশান্ত সাতটি ছবির কাজ ছেড়েছিলেন ছয় মাসে। ইন্ডাস্ট্রির এই রূঢ় আচরণই মর্মান্তিক পরিণতির দিকে ঠেলে দিয়েছিল সুশান্তকে।\n‘পানি’ ছবির পরিচালক শেখর কাপুরের সঙ্গে যশরাজ ফিল্মস-এর ব্যানারে কাজ করার কথা ছিল সুশান্তের। তিনিও টুইট করে বলেছিলেন, “আমি জানি… তোমার এই যন্ত্রণার জন্য কারা দায়ী… আমি সেই সমস্ত মানুষের কথা জানি যারা তোমাকে টেনে নিচে নামাতে চেয়েছিল… আমার কাঁধে মাথা রেখে কেঁদেছিলে… বিগত ছয় মাস যদি তোমার পাশে থাকতে পারতাম… যদি তুমি পর্যন্ত পৌঁছতে পারতাম। যা হয়েছে সেটা তাদের কর্মফল, তোমার নয়।”\nসুশান্তের মৃত্যুর কিছুদিন পরে আইনজীবী সুধীর কুমার ওঝা বিহারের এক আদালতে আটজনের বিরুদ্ধে মামলা দায়ের করেন। এঁদের মধ্যে আছেন করণ জোহর, সঞ্জয় লীলা বনশালী, সলমন খান, একতা কাপুর ও আদিত্য চোপড়া।\nসুশান্ত সিংয়ের খুড়তুতো ভাই নীরজ কুমার বাবলু বলেন, “মামলার কথা বলতে হলে সেখানে বলিউডের বড় বড় ব্যক্তিত্বরা জড়িয়ে, যাঁরা ইন্ডাস্ট্রিতে সুশান্তের ব্যবহার নিয়ে কথা বলেছেন। সুতরাং, আমাদের মনে হচ্ছে সুশান্তের উপর বলিউডের একটা চাপ তো ছিলই।”\n৩. ব্যক্তিগত সম্পর্ক অগোছালো\nকিছু জল্পনা আবার উঠে আসছে সুশান্তের ব্যক্তিগত সম্পর্ককে ঘিরে। তাঁর সম্পর্কগুলো নিয়ে নানা বিতর্কও সামনে আসছে। শোনা যাচ্ছে, সুশান্ত সিং রাজপুতের সঙ্গে রিয়া চক্রবর্তীর সম্পর্ক ছিল। রিপোর্টে বলা হচ্ছে, বেশ কিছুদিন যাবত সুশান্তের সঙ্গে অশান্তি চলছিল রিয়ার।\nসুশান্ত সিং রাজপুত ও রিয়া চক্রবর্তী। ফোটো- রিয়ার ইনস্টাগ্রাম\nমৃত্যুর আগে সুশান্তের বাড়ি ছেড়েও চলে আসেন রিয়া। রিয়ার সহকর্মী সুহৃতা একটি ফেসবুক পোস্টে বলেন, সুশান্তের মানসিক স্বাস্থ্যের কারণে দুজনের মধ্যে প্রায়ই ঝামেলা হতো। রিয়ার সঙ্গে নাকি বিচ্ছেদও হয়ে গিয়েছিল সুশান্তের।\nআরও একটি রিপোর্টে বলা হয়, প্রাক্তন প্রেমিকা অঙ্কিতা লোখন্ডের সঙ্গে বিচ্ছেদ নিয়ে আফসোস করতেন সুশান্ত।\n৪. সুশান্তের মৃত্যু ও জল্পনা\nইদানীং সোশাল মিডিয়ায় একটি ‘কনস্পিরেসি থিওরি’ ঘুরছে। নেটিজেনরা আত্মহত্যার ঘটনা ও বলিউড ইন্ডাস্ট্রির বেশ কিছু সাম্প্রতিক ঘটনাকে মেলানোর চেষ্টা করেছেন। টিভি অভিনেতা মনমীত গ্রেওয়াল ও প্রেক্ষা মেহতার আত্মহত্যার ঘটনা, সুশান্তের প্রাক্তন ম্যানেজার দিশা সালিয়ানের আত্মহ্ত্যা, সবই হয় কয়েকদিনের ব্যবধানে। এই ঘটনাগুলির মধ্যে যোগসূত্র খোঁজার চেষ্টা করেছেন অনেকেই।\n৫. সুশান্তের সোশাল মিডিয়া অ্যাকাউন্ট নিয়ে নাড়াঘাটা\nকয়েকটি প্রতিবেদনে বলা হয়েছে, সুশান্তের মৃত্যুর পরও তাঁর সোশাল মিডিয়া অ্যাকাউন্ট সক্রিয় ছিল। অভিনেত্রী তথা বিজেপি সাংসদ রূপা গঙ্গোপাধ্যায় অভিযোগ করেছেন, ইনস্টাগ্রামে সুশান্তের ফলোয়ারের সংখ্যা কমিয়ে দেওয়া হয়েছে। সুশান্তের বন্ধু সন্দীপ সিংকে পুলিশ জিজ্ঞাসাবাদ করেছে, কারণ অভিযোগ, তিনি পোস্ট মুছে দিয়েছেন।\nআরও পড়ুন, কোণঠাসা করণের পাশেই ‘প্রতিবাদী’ স্বরা ভাস্কর\nএখনও পর্যন্ত যা হাতে এসেছে-\n১. আত্মহত্যা সন্দেহ করা হলেও এখন সিদ্ধান্তে পৌঁছয়নি পুলিশ।\nসুশান্তের ময়নাতদন্তের রিপোর্টে বলা হয়েছে, মূলত ঝুলে পড়ার কারণেই শ্বাসরোধ হয়ে মৃত্যু। শেষ রিপোর্ট অনুযায়ী, কোনও ধ্বস্তাধস্তির চিহ্ন নেই, নখেও কিছু পাওয়া যায়নি। মুম্বই পুলিশের ডিসিপি অভিষেক ত্রিমুখে বম্বে টাইমসকে বলেছেন, প্রতিটা সম্ভবনাই খতিয়ে দেখা হচ্ছে।\nসম্প্রতি সাংবাদিকদের মুখোমুখি হয়ে তিনি বলেন, পাঁচ সদস্যের একটি দল পোস্টমর্টেম করেছে, সেখানে পরিষ্কার বলা হয়, ঝুলে থাকার কারণে শ্বাসরোধ হয়ে মৃত্যু। বাকি সমস্ত কিছু বিশ্লেষণের জন্য জমা দেওয়া হয়েছে। ফরেনসিক টিম জরুরি ভিত্তিতে সমস্ত প্রমাণ খতিয়ে দেখছে।\n২. পেশাগত দিকটিও উড়িয়ে দিচ্ছে না পুলিশ।\nএখনও পর্যন্ত ২৭ জনকে জিজ্ঞাসাবাদ করেছে পুলিশ। এঁদের মধ্যে আছেন ‘দিল বেচারা’ ছবির পরিচালক মুকেশ ছাবরা, সেলেব্রিটি ম্যানেজমেন্ট কোম্পানির মালিক তথা সুশান্তের বন্ধু রোহিনি আয়ার, বন্ধু তথা প্রাক্তন ফ্ল্যাটমেট সিদ্ধার্থ পিঠানি, আশিস সিং, পরিচালক-নেটফিক্স অরিজিনাল ও যশরাজ ফিল্মস, দিল বেচারা ছবিতে সুশান্তের সহ-অভিনেতা সঞ্জনা সংঘি ও বন্ধু সন্দীপ সিং।\nসুশান্তের সঙ্গে যশরাজের সম্পর্কও খতিয়ে দেখছে পুলিশ। যশরাজের কাস্টিং ডিরেকক্টর সোনু শর্মাকে জিজ্ঞাসাবাদ করা হয়েছে।


নবনির্বাচিত আইনজীবী সমিতির সাথে মতবিনিময় সমাজে ন্যায় বিচার প্রতিষ্ঠা হলে শৃংখলা নিশ্চিত হবে - BanglaPostBD\nপ্রচ্ছদ/আইন আদালত/নবনির্বাচিত আইনজীবী সমিতির সাথে মতবিনিময় সমাজে ন্যায় বিচার প্রতিষ্ঠা হলে শৃংখলা নিশ্চিত হবে\nনবনির্বাচিত আইনজীবী সমিতির সাথে মতবিনিময় সমাজে ন্যায় বিচার প্রতিষ্ঠা হলে শৃংখলা নিশ্চিত হবে\nসমাজে ন্যায় বিচার প্রতিষ্ঠা হলে শৃংখলা নিশ্চিত হবে এবং শান্তি ফিরে আসবে। আজ বৃহস্পতিবার আইনজীবি সমিতির কার্যালয়ে নব নির্বাচিত জেলা আইনজীবি সমিতির নেতৃবৃন্দের সাথে আইন ও অধিকার সংস্থার নেতৃবৃন্দের এক মতবিনিময় সভায় আইনজীবিরা এমন মত প্রকাশ করেন। আইন ও অধিকার সংস্থার সভাপতি এডভোকেট উত্তম কুমার দত্তের সভাপতিত্বে এবং অভিজিৎ রায় পুলকের সঞ্চালনায় অনুষ্ঠিত এ মতবিনিময় সভায় মামলায় পুলিশী প্রতিবেদন নিয়ে ক্ষোভ প্রকাশ করেন আইন ও অধিকার সংস্থার নেতৃবৃন্দ। তারা বলেন পিবিআই’র উপর সরকার আস্থা রাখার চেষ্টা করলেও অর্থের বিনিময়ে একতরফা তদন্ত প্রতিবেদন দিচ্ছে যাতে নিরীহ ও নিরাপরাধ ব্যক্তিরা ফেঁসে যাচ্ছেন। মতবিনিময় সভায় নব নির্বাচিত সভাপতি রতন কুমার রায়, সাধারণ সম্পাদক আবু হানিফসহ কর্মকর্তারা উপস্থিত ছিলেন। এ সময় আইন ও অধিকার সংস্থার উপদেষ্টা এডভোকেট মনতোষ বড়ুয়া, দৈনিক বীর চট্টগ্রাম মঞ্চ সম্পাদক সৈয়দ উমর ফারুক, সহ- সভাপতি সহ-সভাপতি এড. দিদারুল আলম চৌধুরী, সহ-সভাপতি এড. আব্দুর রশীদ, এড. শেখ জসিম আহসান, এড. অমিত দত্ত, এড. অনুজ আইচ, এড. রাশেদ খান মেনন, সিনিয়র শিক্ষক মিন্টু কুমার দাশ, দেবাশীষ দত্ত ক্রেডিট, সুমন দে, নিশান মহাজন, এড. মানিক সেন বক্তব্য রাখেন।\nমতবিনিময়কালে আইন ও অধিকার সংস্থার নেতৃবৃন্দ বলেন, সমাজে ন্যায় বিচার প্রতিষ্ঠা করতে হলে বিচারকার্যের সাথে সংশ্লিষ্ট সকল পক্ষকে নিরপেক্ষভাবে কাজ করতে হবে। পুলিশের তদন্তের গাফেলতির দৃষ্টান্ত তুলে ধরে চট্টগ্রাম পিবিআই’র কর্মকাণ্ডের পক্ষপাতমূলক তদন্ত রিপোর্টের তথ্য তুলে ধরে বিশদ আলোচনা করা হয়। এ সময় আইনজীবী সমিতির নেতৃবৃন্দ নিরাপরাধ ব্যক্তিদের পক্ষে অবস্থান নিয়ে বিচারাঙ্গনকে সত্য প্রতিষ্ঠার আঙ্গিনা হিসাবে জনপ্রিয় করে তোলার অঙ্গিকার করেন।


নিজের প্রেমের কথা জানালেন জনপ্রিয় অভিনেত্রী জয়া আহসান | চট্টগ্রাম নিউজ\nনিজের প্রেমের কথা জানালেন জনপ্রিয় অভিনেত্রী জয়া আহসান\nবিনোদন প্রতিবেদক, চট্টগ্রাম নিউজ.কম। | ১০:১৩ পিএম, ২০১৯-১১-১৯\nনিজের প্রেমের কথা জানালেন বাংলাদেশ ও ভারতীয় বাংলা সিনেমার জনপ্রিয় অভিনেত্রী জয়া আহসান। তিনি বলেন, আমি প্রেম করছি। তার বাড়ি বাংলাদেশে। তবে মিডিয়ার কেউ নন। আগামী ২৭শে ডিসেম্বর কলকাতায় মুক্তি পেতে যাচ্ছে জয়া-প্রসেনজিৎ অভিনীত অতনু ঘোষ পরিচালিত ছবি ‘রবিবার’।\nগতকাল ছবি মুক্তি বিষয়ে ভারতীয় সংবাদমাধ্যম টাইমস অব ইন্ডিয়াকে দেয়া এক সাক্ষাতকারে জয়া আহসানের ব্যক্তিগত বিষয়ে আলোচনা হয়। কলকাতার এক তারকার বরাত দিয়ে জানতে চাওয়া হয়, জয়া নাকি একজনের সঙ্গে প্রেম করছেন। এছাড়া আগামী বছর নাকি বিয়েও করবেন? উত্তরে অবাক হয়ে জয়া বলেন, ‘ওহ! আমার সম্পর্কে এত কিছু কে বললেন?’ তখন সাক্ষাতকার গ্রহণকারী তাকে বলেন, ‘আপনি কি তাহলে এটিকে আরেকটি গুজব বলে উড়িয়ে দিচ্ছেন?’ এ সময় প্রেমের কথা স্বীকার করে জয়া আহসান বলেন, ‘না।\nআমি প্রেম করছি। তিনি বাংলাদেশের। তবে মিডিয়া ইন্ডাস্ট্রির কেউ নন। যদিও বিয়ের বিষয়টি এখনো চূড়ান্ত হয়নি।’\nবিনোদন প্রতিবেদক, চট্টগ্রাম নিউজ.কম। : নয় বছরের সংসার জীবনের ইতি টেনেছেন অভিনেতা জিয়াউল ফারুক অপূর্ব ও নাজিয়া হাসান অদিতি। গতকাল ১৭ মে...বিস্তারিত